Prečišćeni tekst Zakona o pozorišnoj djelatnosti obuhvata sljedeće propise:
1. Zakon o pozorišnoj djelatnosti ("Službeni list Republike Crne Gore", br. 060/01 od 18.12.2001),
2. Zakon o izmjenama i dopunama Zakona o pozorišnoj djelatnosti ("Službeni list Crne Gore", br. 075/10 od 21.12.2010),
3. Zakon o izmjenama i dopunama Zakona kojima su propisane novčane kazne za prekršaje ("Službeni list Crne Gore", br. 040/11 od 08.08.2011), u kojima je naznačen njihov dan stupanja na snagu.
ZAKON
O POZORIŠNOJ DJELATNOSTI
("Službeni list Republike Crne Gore", br. 060/01 od 18.12.2001, Službeni list Crne Gore", br. 075/10 od 21.12.2010, 040/11 od 08.08.2011)
I OSNOVNE ODREDBE
Član 1
Pod pozorišnom djelatnošću, u smislu ovog zakona, smatra se priprema i javno izvođenje scenskih djela.
Član 2
Pozorišna djelatnost je od javnog interesa.
Javni interes u pozorišnoj djelatnosti ostvaruje se na način i pod uslovima propisanim zakonom.
Član 3
Pozorišnu djelatnost obavljaju pozorišta.
Pozorišnu djelatnost mogu obavljati i druga domaća i strana pravna i fizička lica, pod uslovima i na način koji su propisani zakonom.
Član 4
Pozorište je slobodno i samostalno u stvaralačkom djelovanju.
Zabranjena je cenzura javnog izvođenja scenskog djela.
Niko nema pravo da nezakonito ograniči slobodu javnog izvođenja scenskog djela.
O povredi slobode javnog izvođenja scenskog djela odlučuje sud po hitnom postupku.
Član 5
Scensko djelo se ne može javno izvoditi prije nego što pozorište, odnosno drugo pravno ili fizičko lice koje se bavi pozorišnom djelatnošću sa nosiocima autorskih prava ne uredi pitanja autorskog prava, ukoliko posebnim propisima nije drukčije uređeno.
Član 6
Pojedini izrazi upotrijebljeni u ovom zakonu imaju sljedeće značenje:
   1) priprema scenskog djela obuhvata utvrđivanje umjetničke koncepcije i, u vezi sa tim, stručne i operativno-tehničke poslove;
   2) javno izvođenje scenskog djela je njegovo izvođenje pred gledalištem;
   3) scensko djelo obuhvata umjetnička djela, kao i sinkretične oblike scenskog dešavanja nastale u obliku pozorišne predstave (drame, kamerne drame, monodrame, pantomime, recital i sl.), muzičke predstave (opera, opereta, oratorijum, mjuzikl i sl.), plesne predstave (balet, koreodrama, folklorna predstava i sl.), priredbe (svečane, edukativne, zabavno-estradne i sl.) i koncerte;
   4) cenzura je službeno procjenjivanje muzičko-scenskih djela radi njihovog odobravanja ili zabrane prije javnog izvođenja;
   5) programska orijentacija obuhvata mjere i aktivnosti na utvrđivanju koncepcije stvaralačkog djelovanja pozorišta u kulturnom životu Crne Gore;
   6) repertoar (plan prikazivanja) je spisak scenskih djela koja se u pozorištu prikazuju ili će se prikazati u određenom periodu;
   7) kulturna baština Crne Gore podrazumijeva crnogorsku kulturnu baštinu i kulturne baštine manjinskih naroda i drugih manjinskih nacionalnih zajednica iz Crne Gore;
   8) produkcija podrazumijeva cjelokupne aktivnosti na proizvodnji, prikazivanju i izvođenju scenskog djela;
   9) umjetnička koncepcija je planirano umjetničko osmišljavanje i vođenje scenskog djela;
   10) umjetnički ansambl je skup pozorišnih umjetnika u pozorištu koji čine posebnu organizacionu jedinicu;
   11) recenzija je kritički i stručno-umjetnički prikaz, odnosno ocjena scenskog djela;
   12) pozorišna sezona je određeni vremenski period u toku kalendarske godine u okviru kojeg se realizuje program pozorišta;
   13) visoka pozorišna reputacija predstavlja stvaralački ugled iz oblasti pozorišne umjetnosti, koji je potvrđen na osnovu strukovnih nagrada i drugih priznanja u zemlji i inostranstvu, kao i ostvarenih visokih dometa u pozorišnoj umjetnosti.
II POZORIŠTE
1. Osnivanje i rad
Član 7
Pozorište se osniva kao ustanova.
Pozorište mogu osnovati pravna i fizička lica.
Kada je osnivač pozorišta država, odnosno jedinica lokalne samouprave pozorište se osniva kao javna ustanova.
Član 8
Na osnivanje, status, upravljanje, rukovođenje, finansiranje, statusne promjene, prestanak rada i druga pitanja od značaja za rad pozorišta primjenjuju se odredbe zakona kojim se uređuju ustanove kulture, ako ovim zakonom nije drukčije određeno.
Član 9
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 10
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 11
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 12
Pozorište je dužno da obavlja djelatnost u skladu sa zakonom i pozorišnim pravilima.
Pozorišnim pravilima se utvrđuju normativi i standardi vezani za obavljanje pozorišne djelatnosti, kategorizacija dramskih umjetnika i druga pitanja od značaja za rad pozorišta.
Član 13
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 14
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 15
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
2. Vrste pozorišta
Član 16
Zavisno od repertoara i postignutih umjetničkih dometa, pozorišta se organizuju kao: narodno pozorište, gradsko pozorište, producentsko pozorište i pozorišne grupe.
Član 17
Narodno pozorište, u okviru svoje repertoarske djelatnosti, bavi se pripremom i prikazivanjem scenskih djela iz kulturne baštine Crne Gore i svjetske kulturne baštine, posebno njegujući savremenu domaću i stranu dramu, kao i druga muzičko-scenska djela od izuzetnog umjetničkog značaja.
Član 18
Gradsko pozorište je stalno repertoarsko pozorište koje se bavi pripremanjem i javnim izvođenjem scenskih djela.
Pozorište iz stava 1 ovog člana može se organizovati i kao regionalno.
Član 19
Producentsko pozorište se povremeno bavi pripremanjem i javnim izvođenjem scenskih djela.
Član 20
Pozorišna grupa je pozorište koje osnivaju dva ili više pozorišnih umjetnika.
Pozorišna grupa se osniva ugovorom.
3. Upravljanje i finansiranje
Član 21
Organi pozorišta su:
   1) pozorišni savjet, kao organ upravljanja i
   2) direktor pozorišta, kao poslovodni organ.
Pozorišni savjet i direktor pozorišta čine upravu pozorišta.
Kod pozorišta čiji je osnivač država, odnosno jedinica lokalne samouprave upravu pozorišta, pored lica iz stava 2 ovog člana, čini i umjetnički direktor pozorišta.
Član 22
Pozorišni savjet imenuje i razrješava osnivač.
Pozorišni savjet čine predstavnici osnivača i predstavnici zaposlenih u pozorištu.
Način i postupak izbora predstavnika zaposlenih u pozorišni savjet uređuje se statutom pozorišta.
Član 23
Pozorišni savjet u pozorištu čiji je osnivač država, odnosno jedinica lokalne samouprave imenuje i razrješava Vlada Crne Gore (u daljem tekstu: Vlada), odnosno nadležni organ jedinice lokalne samouprave.
Član 24
Pozorišni savjet:
   1) donosi program rada pozorišta;
   2) usvaja repertoar sa umjetničkom koncepcijom pozorišta;
   3) utvrđuje poslovnu politiku i programsku orijentaciju sa planovima razvoja pozorišta;
   4) donosi pozorišna pravila;
   5) usvaja godišnje izvještaje o radu i finansijskom poslovanju pozorišta;
   6) određuje cijene usluga koje pruža pozorište;
   7) bira i razrješava direktora pozorišta i umjetničkog direktora pozorišta, osim u pozorištima čiji je osnivač država;
   8) donosi statut i akt o unutrašnjoj organizaciji i sistematizaciji i druge opšte akte pozorišta;
   9) donosi odluke o stručnom usavršavanju i stipendiranju;
   10) vrši i druge poslove utvrđene zakonom, statutom i pozorišnim pravilima.
Član 25
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 26
Direktor pozorišta:
   1) organizuje i vodi poslovanje pozorišta;
   2) učestvuje u kreiranju umjetničke koncepcije pozorišta;
   3) predlaže pozorišna pravila;
   4) predlaže cijene usluga koje pruža pozorište;
   5) postavlja i razrješava lica sa posebnim ovlašćenjima i odgovornostima;
   6) izvršava odluke pozorišnog savjeta;
   7) predlaže unutrašnju organizaciju i sistematizaciju radnih mjesta;
   8) odlučuje o zasnivanju i prestanku radnog odnosa zaposlenih u pozorištu, kao i njihovom raspoređivanju;
   9) zastupa pozorište;
   10) obavlja i druge poslove utvrđene zakonom, statutom i pozorišnim pravilima.
Član 27
Narodno i gradsko pozorište imaju umjetničkog direktora.
Član 28
Umjetnički direktor:
   1) predlaže repertoar sa umjetničkom koncepcijom pozorišta;
   2) rukovodi radom umjetničkog ansambla;
   3) daje recenziju za svako scensko djelo, prije uvrštavanja u program;
   4) odgovoran je za svako javno izvođenje scenskog djela.
U pozorištu koje nema umjetničkog direktora, poslove iz stava 1 ovog člana obavlja direktor pozorišta.
Član 29
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
III POZORIŠNI UMJETNICI
Član 30
Pozorišni umjetnici, u smislu ovog zakona, su dramski umjetnici (glumci, reditelji, koreografi, dramaturzi, scenografi, kostimografi, animatori lutaka), plesači, dirigenti, muzičari i operski pjevači.
Poslove pozorišne djelatnosti mogu da vrše pozorišni umjetnici koji imaju odgovarajuću stručnu spremu ili posebnu sposobnost i sklonost za obavljanje ove djelatnosti.
Vrstu i stepen stručne spreme i način utvrđivanja sposobnosti i sklonosti iz stava 1 ovog člana utvrđuju se aktom o unutrašnjoj organizaciji i sistematizaciji pozorišta.
Član 31
Dramski umjetnici koji imaju potvrđen stvaralački ugled, nagrade i priznanja iz oblasti pozorišne umjetnosti dodijeljene od strane strukovnih udruženja u zemlji i inostranstvu i značajno doprinose razvoju pozorišne djelatnosti u Crnoj Gori mogu dobiti određeno zvanje, kao stručno i društveno priznanje (doajen, prvak i sl.).
Pozorišnim pravilima određuju se zvanja u smislu stava 1 ovog člana.
Zahtjev za dobijanje zvanja, po pravilu, podnosi pozorište, a mogu ga podnijeti i odgovarajuća strukovna udruženja.
O dodjeljivanju zvanja dramskim umjetnicima odlučuje posebna komisija koju obrazuje Ministarstvo, iz reda afirmisanih stvaralaca iz oblasti kulturnog i javnog života.
Član 32
U pozorištu se radni odnos zasniva ugovorom o radu.
Ugovor o radu se, po pravilu, zaključuje na određeno vrijeme (tzv. "angažman"), na vrijeme do završetka projekta, a najduže do četiri pozorišne sezone, nakon čega ugovor može biti produžen.
Zaključivanje ugovora o radu, u smislu stava 2 ovog člana, određuje se prema kriterijumima koji se utvrđuju statutom pozorišta i pozorišnim pravilima, u skladu sa repertoarskom politikom pozorišta.
Član 33
Pozorišni umjetnici i drugi zaposleni u pozorištu dužni su da izvršavaju obaveze vezane za pripremanje i javno izvođenje programa, u skladu sa aktima pozorišta i zaključenim ugovorom o radu.
Član 34
Pozorišni umjetnici mogu, uz saglasnost direktora pozorišta, povremeno sarađivati na pripremanju programa izvan pozorišta u kojem su zaposleni, a najduže 90 dana u toku pozorišne sezone.
Pozorišni savjet može direktoru pozorišta koji je pozorišni umjetnik i umjetničkom direktoru pozorišta odobriti neplaćeno odsustvo u trajanju do 90 dana, radi učešća u pripremanju i realizaciji programa izvan pozorišta u kojem je zaposlen ili radi stručnog usavršavanja.
U slučaju iz stava 2 ovog člana pozorišni savjet određuje lice koje će privremeno vršiti dužnost direktora pozorišta, odnosno umjetničkog direktora pozorišta.
Član 35
U pogledu prava, obaveza i odgovornosti zaposlenih u pozorištu, kao i njihovih međusobnih odnosa, shodno se primjenjuju propisi o radnim odnosima.
Član 36
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
IV KAZNENE ODREDBE
Član 37
Novčanom kaznom od 6.000 eura do 12.000 eura kazniće se za prekršaj pozorište ili drugo pravno lice, ako ne obavlja djelatnost u skladu sa zakonom i pozorišnim pravima (član 12 stav 1).
Za prekršaj iz stava 1 ovog člana kazniće se i odgovorno lice u pozorištu ili drugom pravnom licu novčanom kaznom od 500 eura do 1.000 eura.
Član 38
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
Član 39
Briše se. (Zakon o izmjenama i dopunama Zakona o pozorišnoj djelatnosti, "Sl. list CG", br. 75/10)
V PRELAZNE I ZAVRŠNE ODREDBE
Član 40
Postojeća pozorišta i drugi oblici pozorišnog organizovanja su dužni da usaglase svoju organizaciju i opšte akte sa odredbama ovog zakona, u roku od šest mjeseci od dana njegovog stupanja na snagu.
Član 41
Javne ustanove Kraljevsko pozorište "Zetski dom" i Crnogorsko narodno pozorište, zadržavajući nazive i sjedišta, danom stupanja na snagu ovog zakona nastavljaju rad kao narodna pozorišta.
Član 42
Sa zaposlenima koji su, do dana stupanja na snagu ovog zakona, u radnom odnosu na neodređeno vrijeme u pozorištu, neće se zaključivati ugovori o radu iz člana 32 ovog zakona.
Član 43
Propise predviđene ovim zakonom Ministarstvo će donijeti u roku od tri mjeseca od dana njegovog stupanja na snagu.
Član 44
Ovaj zakon stupa na snagu osmog dana od dana objavljivanja u "Službenom listu Crne Gore", a primjenjivaće se od 1. septembra 2011. godine.